## Pravilnik o uvjetima, načinu i programu obavljanja vježbeničkog staža te polaganja stručnog ispita za privatnog detektiva

### NN 37/2010 (26.3.2010.), Pravilnik o uvjetima, načinu i programu obavljanja vježbeničkog staža te polaganja stručnog ispita za privatnog detektiva

MINISTARSTVO UNUTARNJIH POSLOVA

948

Na temelju članka 34. stavka 1. podstavka 1. Zakona o privatnim detektivima (»Narodne novine«, broj: 24/09.) ministar unutarnjih poslova donosi

PRAVILNIK

O UVJETIMA, NAČINU I PROGRAMU OBAVLJANJA VJEŽBENIČKOG STAŽA TE POLAGANJA STRUČNOG ISPITA ZA PRIVATNOG DETEKTIVA

I. OPĆE ODREDBE

Članak 1.

Ovim Pravilnikom propisuje se sadržaj i način provođenja vježbeničkog staža, način polaganja ispita za privatnog detektiva (u daljnjem tekstu: stručni ispit), sastav ispitnog povjerenstva, program polaganja stručnog ispita te sadržaj i izgled svjedodžbe o položenom stručnom ispitu,

Članak 2.

Osobe koje nakon završenog obrazovanja zasnuju radni odnos ili volontiraju u pravnoj osobi ili kod obrtnika koji imaju odobrenje za obavljanje detektivske djelatnosti (u daljnjem tekstu: vježbenici) provode vježbenički staž u trajanju od dvanaest mjeseci.

Članak 3.

Za vrijeme obavljanja vježbeničkog staža vježbenik se kroz praktični rad i učenje osposobljava za samostalan rad (vježbenička praksa).

Članak 4.

Vježbenička praksa obavlja se prema sadržaju koji je u prilogu ovoga Pravilnika i čini njegov sastavni dio (Prilog 1.).

Tijekom vježbeničke prakse vježbenik se priprema i za stjecanje stručnih znanja predviđenih programom polaganja stručnog ispita.

Članak 5.

Sadržajem vježbeničke prakse utvrđuju se zadaće i poslovi što ih je vježbenik tijekom vježbeničke prakse dužan obavljati.

II. SADRŽAJ I NAČIN PROVOĐENJA VJEŽBENIČKOG STAŽA I UVJETI KOJE MORA ISPUNJAVATI MENTOR

Članak 6.

Za provođenje cjelokupne vježbeničke prakse brine se mentor.

Mentor mora imati najmanje 3 godine radnog iskustva na poslovima privatnog detektiva.

Mentor je dužan:

– upoznati vježbenika sa sadržajem vježbeničke prakse i programom stručnog ispita,

– organizirati i neprekidno pratiti provođenje cjelokupne vježbeničke prakse,

– pružati stručnu pomoć vježbeniku u praktičnom radu, upućivati ga na stručnu literaturu i propise utvrđene programom stručnog ispita te redovito održavati s njim konzultacije

– provjeravati njegov praktični rad

– obavljati i druge poslove utvrđene ovim Pravilnikom.

Članak 7.

Vježbenik je dužan obavljati poslove koje mu sukladno sadržaju vježbeničke prakse povjeri mentor.

Vježbeniku se ne može povjeriti samostalno obavljanje detektivskih poslova.

Članak 8.

Za vrijeme vježbeničke prakse, vježbenik vodi dnevnik u koji unosi podatke o poslovima, odnosno zadaćama koje je obavljao.

Dnevnik povremeno pregledava i ovjerava mentor.

Vježbenik ostvaruje sadržaj vježbeničke prakse u radnom vremenu od 20 sati tjedno.

Zbog odsustva s rada uslijed bolesti, porodnog dopusta i drugih osnova odsutnosti s rada u skladu s zakonom ili kolektivnim ugovorom, produljuje se vježbenički staž za onoliko vremena koliko je odsustvo s rada trajalo.

Članak 9.

Uspjeh vježbenika prati se tijekom provođenja cjelokupne vježbeničke prakse.

Mentor ocjenjuje praktični rad i stečena znanja vježbenika, a uspjeh ocjenjuje opisnom ocjenom koja se unosi u vježbeničku knjižicu.

Obrazac vježbeničke knjižice nalazi se u prilogu ovoga Pravilnika i čini njegov sastavni dio (Prilog 2.).

Ako mentor ocijeni da vježbenik nije u cijelosti, ili dijelom, zadovoljio u obavljanju vježbeničke prakse, odredit će mu rok u kojem će se ponovno osposobljavati i ocijeniti, sukladno stavku 2. ovoga članka.

III. SADRŽAJ I NAČIN POLAGANJA STRUČNOG ISPITA

Članak 10.

Po uspješnom završetku vježbeničke prakse, vježbenik je dužan polagati stručni ispit.

Članak 11.

Stručni ispit polaže se pred ispitnim povjerenstvom Ministarstva unutarnjih poslova (u daljnjem tekstu: Povjerenstvo).

Povjerenstvo čine predsjednik, tri člana i tajnik.

Predsjedniku, članovima i tajniku Povjerenstva određuju se zamjenici.

Predsjednike, članove i tajnika Povjerenstva te njihove zamijenike imenuje ministar unutarnjih poslova.

Sastav Povjerenstva za svaki pojedinačni ispit određuje predsjednik Povjerenstva ili njegov zamjenik.

Administrativne poslove Povjerenstva obavlja tajnik Povjerenstva.

Članak 12.

Zahtjev za polaganje stručnog ispita i dokazi o ispunjavanju uvjeta propisanih člankom 4. stavkom 1. Zakona o privatnim detektivima, podnosi se policijskoj upravi prema prebivalištu podnositelja zahtjeva, koja zatim cjelokupnu dokumentaciju dostavlja Povjerenstvu.

Vježbenik uz prijavu prilaže i vježbeničku knjižicu.

Povjerenstvo izvješćuje podnositelja zahtjeva o mjestu i vremenu polaganja stručnog ispita.

Članak 13.

Stručni ispit sastoji se od usmene provjere znanja.

Uspjeh pristupnika na ispitu ocjenjuje se ocjenom »položio« ili »nije položio«

O tijeku polaganja stručnog ispita vodi se zapisnik.

U zapisnik se unose sljedeći podaci: sastav povjerenstva, ime i prezime pristupnika, datum i mjesto rođenja, prebivalište, datum polaganja ispita, pitanja postavljena pristupniku i odluka Povjerenstva o uspjehu pristupnika na ispitu. Zapisnik potpisuju predsjednik i članovi Povjerenstva.

Članak 14.

Pristupnik koji nije položio ispit iz jednog predmeta može pristupiti popravnom ispitu iz tog predmeta.

Pristupnik koji nije položio ispit iz dva ili više predmeta, može pristupiti ponovnom polaganju ispita iz svih predmeta u roku koji odredi Povjerenstvo.

Članak 15.

Pristupnik može iz opravdanih razloga odustati od polaganja stručnog ispita, ali je obvezan o tome izvijestiti predsjednika Povjerenstva najmanje tri dana prije dana određenog za polaganje stručnog ispita.

Opravdanim razlogom iz stavka 1. ovog članka smatra se bolest pristupnika, smrt ili teža bolest člana uže obitelji kao i druge nepredviđene okolnosti zbog kojih pristupnik ne može pristupiti polaganju stručnog ispita.

O opravdanosti razloga za odustajanje od stručnog ispita, a na zahtjev pristupnika, odlučuje predsjednik Povjerenstva. Ako pristupnik ne opravda odustanak od stručnog ispita ili ako ne pristupi polaganju stručnog ispita, smatrat će se da ispit nije položio.

Iznimno, predsjednik Povjerenstva može prihvatiti razloge za odustanak od stručnog ispita i u roku kraćem od tri dana, ako se radi o posebnim okolnostima iz stavka 2. ovoga članka.

Članak 16.

Program stručnog ispita sadrži sljedeće programske cjeline:

I. Detektivska djelatnost

II. Kriminalistika

III. Osnove kaznenog prava i kaznenog postupka

IV. Odredbe pojedinih propisa koji su povezani s obavljanjem detektivske djelatnosti.

Sadržaji programskih cjelina osnova su za oblikovanje ispitnih pitanja.

Predsjednik Povjerenstva ispituje I. programsku cjelinu.

Program stručnog ispita tiskan je u prilogu ovog Pravilnika i čini njegov sastavni dio (Prilog 3.).

Članak 17.

Pristupniku koji je položio stručni ispit, Povjerenstvo izdaje svjedodžbu.

Svjedodžba se izdaje na obrascu koji je nalazi u prilogu ovoga Pravilnika i čini njegov sastavni dio (Prilog 4.).

Članak 18.

Ministar unutarnjih poslova rješenjem utvrđuje iznos novčane naknade za provedbu stručnog ispita, iznos naknade predsjedniku, članovima i tajniku povjerenstva te njihovim zamjenicima.

Troškove polaganja stručnog ispita snosi pristupnik.

Članak 19.

Danom stupanja na snagu ovog Pravilnika prestaje važiti Pravilnik o načinu i programu polaganja ispita za obavljanje detektivskih poslova (»Narodne novine« broj: 197/03.)

Članak 20.

Ovaj Pravilnik stupa na snagu osmoga dana od dana objave u »Narodnim novinama«.

Broj: 511-01-152-9521/2010.

Zagreb, 19. ožujka 2010.

Ministar
Tomislav Karamarko, v. r.

PRILOG 1.

SADRŽAJ VJEŽBENIČKE PRAKSE

Ovim se sadržajem utvrđuju poslovi i zadaće vježbeničke prakse koju obavljaju osobe – kandidati za obavljanje poslova privatnog detektiva.

Sadržaj vježbeničke prakse sastoji se od uvodnog dijela u kojem mentor vježbenika upoznaje sa:

– propisima koji reguliraju obavljanje detektivskih poslova i detektivske djelatnosti

– općim aktima pravne osobe /obrtnika za obavljanje detektivske djelatnosti

– sa sadržajem vježbeničke prakse i načinom polaganja stručnog ispita

– načinom vođenja evidencije tijekom vježbeničke prakse (dnevnik rada)

– načinom komuniciranja sa strankama

Sadržajem vježbeničke prakse utvrđeni su poslovi na koje mentor raspoređuje vježbenika i skrbi za njihovo obavljanje;

– prisustvuje razgovoru s naručiteljem detektivskih usluga

– obavlja uvid u ugovore sklopljene s naručiteljima detektivskih usluga

– analizira i sistematizira obavijesti i podatke koje je privatni detektiv prikupio u obavljanju ugovorenog posla

– pomaže u sastavljanju pismena kojima se dokumentiraju prikupljene obavijesti i podaci

– pomaže u vođenju zbirki podataka

– obavlja dostavu pismena u sudbenom, upravnom i drugim postupcima

PRILOG 2

Obrazac

(Format 15x10 cm)

(Vanjska strana korica)

|  |
| --- |
| VJEŽBENIČKA KNJIŽICA za obavljanje poslova privatnog detektiva |

|  |
| --- |
|  |

(1. strana)

|  |
| --- |
| Broj osobne iskaznice  \_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_  (vlastoručni potpis)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (Ime i prezime)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (nadnevak i mjesto rođenja)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (nadnevak diplomiranja i naziv učilišta)  Ime i prezime mentora, vrsta i stupanj stručne spreme  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Odgovorna osoba trgovačkog društva /  Vlasnik obrta  M.P. |

(2. strana lijevo)

|  |
| --- |
| Naziv i sjedište Trajanje  pravne osobe ili obrta praktičnog  rada  od \_\_\_\_\_\_\_  do\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  OPIS POSLOVA  Mentor:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (potpis) |

(3 strana desno)

|  |
| --- |
| Provjeravanje uspjeha  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Vježbenik je praktično riješio ove zadaće:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Vježbenik je odgovorio na ova pitanja:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Opisna ocjena uspjeha:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Mentor:  \_\_ (potpis)\_\_\_\_\_\_\_\_\_\_\_\_\_\_\_\_\_ |

(strana 4) (strana 5)

|  |  |
| --- | --- |
| Bilješke mentora: | Vježbenik je/nije ispunio uvjete za polaganje stručnog ispita  Mentor:  \_\_\_\_\_\_\_\_\_\_  (potpis) |

PRILOG 3.

PROGRAM POLAGANJA STRUČNOG ISPITA

Program polaganja stručnog ispita za obavljanje detektivskih poslova sastoji se od četiri osnovne programske cjeline:

|  |  |  |  |  |
| --- | --- | --- | --- | --- |
| I | Detektivska djelatnost | | | |
| II | Kriminalistika | | | |
| III | Osnove kaznenog prava i kaznenog postupka | | | |
| IV | Odredbe pojedinih propisa koji su povezani s obavljanjem detektivske djelatnosti | | | |
| I | DETEKTIVSKA DJELATNOST | | | |
|  | I.1. | Uvjeti za obavljanje detektivske djelatnosti | | |
|  | I.2. | Uvjeti za obavljanje detektivskih poslova | | |
|  | I.3. | Prava i dužnosti privatnog detektiva | | |
|  | I.4. | Detektivska iskaznica | | |
|  | I.5. | Zaštita tajnosti podataka | | |
|  |  | I.5.1. | Stupnjevi tajnosti klasificiranih podataka | |
|  |  | I.5.2. | Pristup klasificiranim podacima | |
|  |  | I.5.5. | Dužnost čuvanja tajnosti klasificiranog podatka | |
| II | KRIMINALISTIKA | | | |
|  | II.1. | Kriminalistička tehnika | | |
|  |  | II.1.1. | Identifikacija osoba |  |
|  |  | II.1.2. | Sredstva identifikacije |  |
|  |  | II.1.2.1. | Identifikacija putem osobnih podataka | |
|  |  | II.1.2.2. | Fotografija kao sredstvo identifikacije | |
|  |  | II.1.3. | Daktiloskopija kao sredstvo identifikacije | |
|  |  | II.1.4. | Tragovi i vještačenje tragova |  |
|  | II.2. | Kriminalistička taktika: | | |
|  |  | II.2.1. | Osnovni pojmovi i načela kriminalističke taktike |  |
|  |  | II.2.2 | Traganje za osobama i predmetima | |
|  |  | II.2.3. | Kriminalistička vještačenja |  |
|  | II.3. | Kriminalistička metodika | | |
|  |  | II.3.1. | Krvni delikti s posljedicom smrti | |
|  |  | II.3.2. | Imovinski delikti |  |
|  |  | II.3.3. | Falsifikati |  |
| III. | OSNOVE KAZNENOG PRAVA I KAZNENOG  POSTUPKA | | | |
|  | III.1. | Opći dio kaznenog materijalnog prava | | |
|  |  | III.1.1. | Načelo zakonitosti |  |
|  |  | III.1.2. | Mjesto, vrijeme i način počinjenja kaznenog djela | |
|  |  | III.1.3. | Razlozi isključenja protupravnosti kaznenog djela | |
|  |  | III.1.4. | Kaznena odgovornost |  |
|  |  | III.1.5. | Vrste kazni |  |
|  |  | III.1.6. | Rehabilitacija |  |
|  | III.2. | Posebni dio kaznenog materijalnog prava | | |
|  |  | III.2.1. | Kaznena djela protiv života i tijela | |
|  |  | III.2.2. | Kaznena djela protiv imovine |  |
|  |  | III.2.3. | Kaznena djela protiv Republike Hrvatske | |
|  |  | III.2.4. | Kaznena djela protiv vrijednosti zaštićenih međunarodnim pravom | |
|  |  | III.2.5. | Kaznena djela protiv spolne slobode i spolnog ćudoređa | |
|  |  | III.2.6. | Kaznena djela protiv sigurnosti platnog prometa i poslovanja | |
|  |  | III.2.7. | Kaznena djela protiv časti i ugleda | |
|  | III.3. | Osnove kazneno-procesnog (postupovnog) prava | | |
|  |  | III.3.1. | Temeljna načela kaznenog postupka | |
|  |  | III.3.2. | Stvarna i mjesna nadležnost sudova | |
|  |  | III.3.3. | Stranke u kaznenom postupku | |
|  |  | III.3.4. | Izvidi kaznenih djela |  |
|  |  | III.3.5. | Dokazne radnje |  |
| IV. | ODREDBE POJEDINIH PROPISA KOJI SU POVEZANI S OBAVLJANJEM DETEKTIVSKIH POSLOVA | | | |
|  | IV.1. | Ustavno ustrojstvo | | |
|  |  | IV.1.1. | Temeljne slobode i prava čovjeka i građanina | |
|  |  | IV.1.2. | Ustrojstvo državne vlasti |  |
|  |  | IV.1.3. | Ustavni sud Republike Hrvatske | |
|  | IV.2. | Sustav državne uprave | | |
|  |  | IV.2.1. | Poslovi državne uprave |  |
|  |  | IV.2.2. | Ustrojstvo državne uprave |  |
|  |  | IV.2.2.1. | Ministarstva |  |
|  |  | IV.2.2.2. | Državne upravne organizacije | |
|  |  | IV.2.2.3. | Uredi državne uprave |  |
|  |  | IV.2.3. | Odnosi tijela državne uprave i građana | |
|  | IV.3. | Upravni postupak | | |
|  |  | IV.3.1. | Temeljna načela |  |
|  |  | IV.3.2. | Stranka i njezino zastupanje |  |
|  |  | IV.3.3. | Dostava |  |
|  |  | IV.3.4. | Rokovi |  |
|  | IV.4. | Uredsko poslovanje | | |
|  |  | IV.4.1. | Akti u uredskom poslovanju |  |
|  |  | IV.4.2. | Upisnik predmeta upravnog postupka | |
|  |  | IV.4.3. | Urudžbeni zapisnik |  |
|  |  | IV.4.4. | Čuvanje (arhiviranje) akata |  |

PRILOG 4.

SVJEDODŽBA

|  |
| --- |
| ![](dodatni/408186.jpeg)  REPUBLIKA HRVATSKA  MINISTARSTVO UNUTARNJIH POSLOVA  Broj:  Zagreb, -------------------------------------------------  Na temelju članka 17. stavka 1. Pravilnika o uvjetima, načinu i programu obavljanja vježbeničkog staža te polaganja stručnog ispita za privatnog detektiva (»Narodne novine« br: ) izdaje se  SVJEDODŽBA  \_\_\_\_\_\_\_\_\_\_\_\_\_\_\_\_\_\_\_\_\_  (ime i prezime)  rođen-a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_  (dan, mjesec, godina, mjesto i općina) (država)  polagao-la je dana \_\_\_ stručni ispit o osposobljenosti za obavljanje detektivskih poslova iz članka 4. stavka 1. Zakona o privatnim detektivima(»Narodne novine«, br. 24/09) pred Ispitnim povjerenstvom Ministarstva unutarnjih poslova Republike Hrvatske  Ispitno povjerenstvo ocjenjuje da je kandidat položio-la ispit.  PREDSJEDNIK ISPITNOG POVJERENSTVA |

Pravilnik, NN 37/2010-948